# Arc de mig punt

L'arc de mig punt o arc rodó és un tipus d'arc que dibuixa una semicircumferència amb un únic centre situat a la línia d'arrencada (línia d'imposta); per tant, la fletxa (alçada) és la meitat exacta de la llum (amplada). La seva projecció lineal a l'espai genera la volta de canó. És l'arc més utilitzat en l'arquitectura romana i l'art romànic.
L'arc de mig punt va començar a usar-se a Mesopotàmia (arquitectura neobabilònica) durant el tercer mil·lenni aC. Pel que sembla, de l'arquitectura etrusca va passar a l'arquitectura romana, que el va difondre per Europa i el Mediterrani. Antigament solia estar format per dovelles d'adob, maons o pedra.
Des del punt de vista de la resistència de materials, la geometria i característiques d'un arc de mig punt fan que tots els seus punts treballin en compressió. Cada dovella presenta un estat similar al d'una falca comprimida a les cares laterals.

## Tipus d'arcs de mig punt
### Segons l'intradós

Segons la superfície de l'intradós, la de la cara inferior de les dovelles, l'arc de mig punt pot ser:
* Arc atrompetat o amb esplandit, quan la llum augmenta segons la fondària. En les finestres l'esplandit sol ser llis amb la finalitat que entri més claror. En les portalades és freqüent per realçar-les ornamentalment, sovint amb arquivoltes.
* Arc capalçat de Montpeller, quan és atrompetat, de mig punt a l'exterior i a nivell a l'interior.
* Arc capalçat de Sant Antoni, quan és atrompetat, de mig punt a l'interior i a nivell a l'exterior.
* Arc de mig punt atrompetat llis (Sant Pere de Pals)
* Arc de mig punt atrompetat amb arquivoltes (pòrtic de Santa Maria de Ripoll)

### Segons l'extradós

Segons la superfície de l'extradós, l'arc de mig punt pot ser:
* Arc de mig punt amb extradós normal, quan l'extradós està marcat amb una semicircumferència amb el mateix centre que l'arc.
* Arc de mig punt amb extradós apuntat, quan les dovelles dibuixen un extradós apuntat.
* Arc de mig punt amb extradós en escala, quan les dovelles dibuixen un extradós escalat.
* Arc de mig punt amb extradós normal (Monestir de Sant Miquel de Cruïlles)
* Arc de mig punt amb extradós peraltat i lleugerament apuntat (Sant Pere de Sabella)
* Arc de mig punt amb extradós en escala

## Variants

L'arc de mig punt és un dels tipus d'arcs circulars d'un sol centre. Altres variacions són l'arc rebaixat quan dibuixa un arc menor de 180°; l'arc escarser quan és de 60°; l'arc de ferradura quan l'arc és major de 180°; i l'arc peraltat quan manté una semicircumferència però es realça amb dovelles situades sobre la línia d'arrencada.
* Arcs circulars d'un sol centre
* Arc de mig punt
* Arc rebaixat escarser
* Arc de ferradura
* Arc peraltat

## Referències

* ↑ «arc de mig punt». Gran Enciclopèdia Catalana. Barcelona: Grup Enciclopèdia Catalana.
* ↑ Bond, 1905, p. 265.
* ↑ Sandaker, Eggen i Cruvellier, 2019, p. 445.

## Bibliografia

* Bond, Francis. Gothic Architecture in England: An Analysis of the Origin & Development of English Church Architecture from the Norman Conquest to the Dissolution of the Monasteries. B. T. Batsford, 1905 (Collections spéciales).
* Sandaker, B.N.; Eggen, A.P.; Cruvellier, M.R.. The Structural Basis of Architecture. Taylor & Francis, 2019. ISBN 978-1-317-22918-6.

## Vegeu també

* Arc (arquitectura)
* Volta